Woedende ANC-lede wil Magashule verkla | Netwerk24
Woedende ANC-lede wil Magashule verkla
Deur Warda Meyer 11 September 2018 07:00
'n Ontstoke groep ANC-lede in die Dullah Omar-streek van die Kaapstad-metro het beloof om die party te "straf" omdat hul klagtes oor die streekkonferensie "blatant geïgnoreer is".
Die groep het Ace Magashule, die ANC-sekretaris-generaal, behoorlik die hare ingevlieg en gesê hulle gaan hom by die party se integriteitskommissie verkla vir sy rol in die betwiste streekkonferensie.
Die lede is ontevrede met die uitslae van die konferensie wat die naweek gehou is. Die Dullah Omar-streek het die naweek hul nuwe leierskorps gekies en die meeste van hul vorige uitvoerende komitee behou, insluitend die streeksvoorsitter Xolani Sotashe. Joseph Thee is as ondervoorsitter verkies, Vuyiso (JJ) Tyhalisisu as streek-sekretaris, Charlotte Heynes is die adjunk-sekretaris terwyl Patrick Mgxunyeni die streektesourier is.
"Ons sal die ANC straf omdat hulle ons pleidooi geïgnoreer het. Ons word soos weeskinders in die ANC behandel," sê Andile Lili, woordvoerder van die groep.
Lili voer aan die streekkonferensie was 'n klug.
"Daar het takke deelgeneem wat nooit eens hul takjaarvergaderings gehou het om afgevaardigdes vir die streekkonferensie te kies nie. Mense wat die ou leierskorps ondersteun het, is ingesmokkel om stemme te werf."
Lili is ook van mening dat die nodige kworum nie bereik is nie en dat die konferensie dus ongeldig was.
Die ANC-lid het hom verder skerp teenoor Magashule uitgespreek.
"Hy is oneerlik en het geen geloofwaardigheid nie," sê Lili.
Andile Lili, uitgesproke ANC-lid in die Dullah Omar-streek in die Kaapstad-metro. Foto: Lindile Mbontsi
Hy sê hulle gaan 'n brief aan die nasionale leierskorps van die ANC skryf om hulle misnoeë uit te spreek.
Faiez Jacobs, Wes-Kaapse sekretaris van die ANC, het in 'n verklaring die nuutverkose leiers verwelkom en toegegee dat die streekkonferensie nie sonder uitdagings was nie.
"Daar was pogings om die konferensie met 'n hofbevel te keer, maar die hof het die aansoek verwerp."
Jacobs maan lede dat hulle nie aan die konferensie kan deelneem en daarna "hof toe hardloop as die uitslae nie in hul guns is nie".
Hy sê die provinsiale uitvoerende komitee van die party sal besluit oor die pad vorentoe ten opsigte van die ontevrede lede.